Il-Gvern jinsab fil-proċess li jħejji s-sejħiet għall-offerti biex fil-Marsa jinfetaħ u jitħaddem dak li se jissejjaħ bħala Immigration Work Office. Uffiċju li għandu jirregola darba għal dejjem it-tħaddim tal-immigranti, partikolarment dawk li jgħixu fiċ-ċentru miftuħ tal-Marsa. Ta' kuljum għadha tiddomina x-xena ta' immigranti miġbura l-Marsa jistennew xi vann jgħabbihom għal ġurnata xogħol. Xi ħaġa li l-Prim Ministru ddeskrivieha għal iktar minn darba bħala xi ħaġa tat-tielet dinja. Saħansitra, fl-aħħar baġit kien hemm impenn ċar biex din is-sitwazzjoni tintemm darba għal dejjem fejn intqal li "dan il-Gvern għandu l-kuraġġ li jaffronta l-problema tax-xogħol illegali u sfruttament ta' immigranti illegali. Minbarra li jiġu sfruttati huma, din l-illegalità qed timmina l-kundizzjonijiet ta' ħaddiema Maltin u Għawdxin." Dakinhar kien imwiegħed li kellu jitnieda proċess ta' konsultazzjoni dwar sistema ta' Immigration Work Office f'forma ta' Public Private Partnership. "Permezz ta' din is- sistema, kull min jixtieq jimpjega immigrant għal numru ta' sigħat limitati, jkun jista' jagħmel dan b'mod legali fejn il-kundizzjonijiet tax-xogħol ikunu legali. Ir-rata ta' ħlas għadha trid tkun determinata u se naraw li ma jkunux żvantaġġati l-ħaddiema Maltin u Għawdxin," kien intqal fil-baġit u kien spjegat ukoll kif aktar tlajjar bħal ma jsir fil-Marsa mhux se jibqa' jkun ittollerrat. "Se jsir clamp-down u jiżdiedu l-pieni fuq min jimpjega persuni illegalment," kien intqal fil-baġit. Fid-dokument dwar l-implimentazzjoni tal-baġit ippubblikat nhar it-Tnejn kien ikkonfermat li issa li l-konsultazzjoni pubblika għalqet u li tfasslu r-regoli li bihom għandhom jaħdmu dawn l-uffiċini l-pass li jmiss hu li toħroġ is-sejħa biex isir dan il-public private partnership. B'tagħrif li kisbet din il-gazzetta jgħid li s-sejħa għandha toħroġ skont ir-regoli ġodda tax-xiri pubbliku mħabbra dan l-aħħar.